Kan gribe som en baseball-handske: Her er ny genial airbag – Ekstra Bladet
Mandag d. 26. aug. 2019 - kl. 14:03 0
Kan gribe som en baseball-handske: Her er ny genial airbag
Honda står bag airbaggen, som skal bruges i biler allerede fra 2020
Her kan du se den nye airbag i aktion. Video: Honda
Japanske Honda har et bud på, hvordan airbaggen, som beskytter i frontale kollisioner, kan forbedres.
Det oplyser bilkoncernens amerikanske afdeling i en pressemeddelelse.
Denne airbag er beregnet til at skulle beskytte de to personer på bilens forsæder, og hvor en normal airbag er opbygget af ét oppusteligt kammer, finder man hele fire i den nye Honda-airbag. Her er nemlig et stort central kammer og to yderligere kamre på siden, som pustes op, når uheldet er ude.
Honda oplyser, at kamrene skal sikre, at airbaggen i højere grad 'griber' chaufførens eller passagerens hoved og sørger for, at det lander centralt i airbaggen og bliver der, nærmest på samme måde som en baseballhandske.
Den nye airbag, som du kan se blive testet i videoen over artiklen, skal minimere risikoen for, at passagerens hoved glider af airbaggen eller på anden vis roterer under kollision, som kan være tilfældet i denne type af airbags, som findes i dag.
Realitet næste år
Det nye airbag-design vil blive rullet ud i Hondas USA-produkter fra 2020 og frem. Der er ikke nogen melding om, hvornår og om designet vil blive installeret i Hondas køretøjer på globalt plan.
- Denne nye airbag-teknologi repræsenterer Hondas fortsatte indsats for at fremme sikkerheden i en bredere række crashscenarier og afspejler den innovative tankegang, som vores ingeniører bruger for at tackle udfordringen med at reducere trafikskader og dødsulykker, siger Jim Keller, præsident for Honda R&D i Amerika, i pressemeddelelsen.
Han fortæller desuden, at ingeniørerne regner med, at den nye airbag vil have 'vidtrækkende effekter på folks liv i mange år fremover'.